CELEX: C2007/211/80
Language: sk
Date: 2007-09-08 00:00:00
Title: Vec T-239/07: Žaloba podaná 9. júla 2007 – Pathé Distribution/EACEA

8.9.2007   
            
            
               SK
            
            
               Úradný vestník Európskej únie
            
            
               C 211/42
            
         Žaloba podaná 9. júla 2007 – Pathé Distribution/EACEA
   (Vec T-239/07)
   (2007/C 211/80)
   Jazyk konania: francúzština
   Účastníci konania
   
      Žalobkyňa: Pathé Distribution SAS (Paríž, Francúzsko) (v zastúpení: P. Deprez, advokát)
   
      Žalovaná: Výkonná agentúra pre vzdelávanie, audiovizuálny sektor a kultúru (EACEA)
   Návrhy žalobkyne
   
               —
            
            
               rozhodnúť, že zmluva č. 2006-09120304D1021001FD1507 nebola Výkonnou agentúrou pre vzdelávanie, audiovizuálny sektor a kultúru platne vypovedaná a je stále účinná,
            
         
               —
            
            
               zaviazať Výkonnú agentúru pre vzdelávanie, audiovizuálny sektor a kultúru zaplatiť žalobkyni čiastku 9 737 eur, ktorá jej podľa zmluvy náleží.
            
         Žalobné dôvody a hlavné tvrdenia
   Touto žalobou založenou na arbitrážnej doložke žiada žalobkyňa, aby bola žalovaná zaviazaná na zaplatenie čiastky vo výške dlžného zostatku, ktorý vznikol v súvislosti s plnením zmluvy č. 2006-09120304D1021001FD1507 týkajúcej sa finančnej podpory Spoločenstva na projekt videografickej distribúcie filmu, ktorá bola uzatvorená v rámci programu „MEDIA Plus“ prijatého rozhodnutím Rady 2000/821/ES (1).
   Zmluva bola podpísaná účastníčkami konania 27. júna 2006 a podľa jej ustanovení poskytla žalovaná žalobkyni preddavok. Dňa 8. mája 2007 zaslala žalovaná žalobkyni list obsahujúci výpoveď tejto zmluvy z dôvodu, že celkové reálne náklady projektu boli nižšie ako predbežný rozpočet projektu a že súčasne s predložením finančnej správy o projekte nebolo poskytnuté žiadne písomné vysvetlenie, a požiadala o vrátenie poskytnutého preddavku. Žalobkyňa sa naopak domnieva, že podľa ustanovení zmluvy je podiel žalovanej na reálnych nákladoch videografickej distribúcie 50 %, a požaduje preto, aby jej bol vyplatený dlžný zostatok nad rámec poskytnutého preddavku.
   Na podporu svojej žaloby žalobkyňa uvádza, že vzhľadom na to, že žalovaná nedodržala ustanovenia zmluvy upravujúce spôsoby ukončenia zmluvy a predovšetkým neposkytla žalobkyni lehotu na predloženie pripomienok týkajúcich sa stavu plnenia zmluvy, je výpoveď zmluvy žalovanou nezákonná a nedôvodná. Podľa žalobkyne by mal Súd prvého stupňa rozhodnúť, že zmluva je stále účinná.
   Okrem toho spochybňuje dôvod výpovede zmluvy uvedený žalovanou, čiže neplnenie zmluvných povinností.
   
      (1)  Rozhodnutie Rady 2000/821/ES z 20. decembra 2000 týkajúce sa vykonania programu na podporu rozvoja, distribúcie a propagácie európskych audiovizuálnych diel (MEDIA Plus – rozvoj, distribúcia a propagácia) (2001-2005) (Ú. v. ES L 336, s. 82; Mim. vyd. 13/26, s. 88).